કોડીનારનાં સિંધાજ ગામે એક ઓરડીમાં વાછરડીનું નિરાંતે મારણ કરી રહેલી દીપડીને વનવિભાગે પાંજરે પુરી હતી. તાલુકાનાં સિંધાજ ગામનાં કશિનભાઇ જીવાભાઇ કાચેલાની સીમમાં આવેલી વાડીએ માલઢોર બાંધવાની ઓરડીમાં આજે સવારે દીપડીએ પ્રવેશી એક વાછરડીનો શિકાર કરી નિરાંતે મારણની મજિબાની માણી રહી હતી ત્યારે વાડી માલીકને જાણ થતાં જામવાળા વનવિભાગને જાણ કરતાં આરએફઓ પરષોતમનાં માર્ગદર્શન હેઠળ ફોરેસ્ટર નિનામા, પઠાણભાઇ, ધીરૂભાઇ, ડ્રાઇવર રણજીતભાઇ, બુધેચભાઇ, ટ્રેકર ટીમના ચાવડા, ભુપતગીરી, ભરતભાઇ સહિતનાં સ્ટાફે ઘટના સ્થળે દોડી આવી ચાર કલાકની જહેમત બાદ છ વર્ષની દીપડીને પાંજરે પુરવામાં સફળતા મેળવી હતી. પ્રકૃતિ નેચર ક્લબનાં દિનેશગીરી ગૌસ્વામી, જીજ્ઞેશ ગોહિલ પણ મદદમાં જોડાયા હતા.